
SKAITYTOJŲ SKYRIAUS RENGINIŲ ORGANIZATORIAUS PAREIGYBĖS APRAŠYMAS

I SKYRIUS. 
PAREIGYBĖ

1. Jurbarko rajono savivaldybės viešosios bibliotekos (toliau – Biblioteka) Skaitytojų skyriaus renginių organizatoriaus pareigybė priskiriama specialistų grupei.
2. Pareigybės lygis – B. 
3. Pareigybės paskirtis – inicijuoti, planuoti, organizuoti ir koordinuoti Bibliotekos kultūrinius, edukacinius ir bendruomeninius renginius, parodas ir projektines veiklas, rengti su jais susijusią informacinę ir viešinimo medžiagą, prisidėti prie Bibliotekos kultūrinės veiklos, skaitymo skatinimo ir įvaizdžio formavimo.
4. Renginių organizatorius tiesiogiai pavaldus Skaitytojų skyriaus vedėjui. 

II SKYRIUS. 
SPECIALIEJI REIKALAVIMAI

5. Darbuotojas, einantis renginių organizatoriaus pareigas, turi atitikti šiuos specialiuosius reikalavimus:
5.1. turėti ne žemesnį kaip aukštesnįjį išsilavinimą, įgytą iki 2009 metų, ar specialųjį vidurinį išsilavinimą, įgytą iki 1995 metų;
5.2. išmanyti renginių organizavimo, koordinavimo ir vedimo principus, kultūrinio darbo, komunikacijos ir viešinimo pagrindus;
5.3. išmanyti kultūros lauką, jo aktualijas ir tendencijas;
5.4. gebėti naudoti įvairias komunikacijos priemones ir metodus, konstruktyviai spręsti konfliktines situacijas;
5.5. turėti organizacinių ir vadybinių gebėjimų, mokėti kūrybiškai pateikti informaciją, gebėti savarankiškai planuoti ir organizuoti savo veiklą;
5.6. gebėti dirbti komandoje, prisiimti atsakomybę už savo darbo rezultatus ir indėlį į bendrą skyriaus bei Bibliotekos veiklą;
5.7. gebėti naudotis technine ir programine vaizdo, garso ir kitos renginiams bei viešinimui reikalingos medžiagos kūrimo ir redagavimo įranga bei priemonėmis;
5.8. mokėti dirbti „Microsoft Office“ programų paketu, naudotis interneto ir kitomis informacinėmis technologijomis, vykdyti informacijos paiešką;
5.9. mokėti bent vieną užsienio kalbą ne žemesniu kaip B1 lygiu.



III SKYRIUS. 
FUNKCIJOS

6. Renginių organizatorius vykdo šias funkcijas:
6.1. inicijuoja, planuoja, organizuoja ir koordinuoja įvairių formų kultūrinius, edukacinius, literatūrinius ir bendruomeninius renginius, ilgalaikes, laikinas, mobilias ir virtualias parodas;
6.2. koordinuoja Bibliotekoje vykstančių renginių ir parodų planavimą, derina jų laiką ir organizacines galimybes, rengia renginių ir parodų grafikus, teikia pasiūlymus dėl ilgalaikio kultūrinės veiklos planavimo;
6.3. koordinuoja renginiams ir parodoms įgyvendinti reikalingų žmogiškųjų, techninių ir kitų išteklių poreikį ir teikia dėl jų pasiūlymus Skaitytojų skyriaus vedėjui;
6.4. rengia organizuojamų renginių planus, programas, literatūrinius-režisūrinius scenarijus ir kitą renginiams reikalingą medžiagą;
6.5. inicijuoja, rengia ir pagal kompetenciją įgyvendina kultūros projektus, dalyvauja rengiant ir įgyvendinant Bibliotekos projektus, programas bei kitas kultūrines iniciatyvas;
6.6. inicijuoja kultūrinį bendradarbiavimą, pagal kompetenciją teikia informaciją ir pasiūlymus bendradarbiavimo sutartims rengti;
6.7. rengia renginių, parodų ir kitų Bibliotekos veiklų reklaminę, informacinę ir viešinimo medžiagą;
6.8. rengia ir pagal kompetenciją teikia žiniasklaidai informaciją apie Bibliotekos renginius, parodas, projektus ir kitas veiklas;
6.9. inicijuoja, organizuoja ir įgyvendina edukacines programas bei edukacinio pobūdžio renginius, rengia jų pristatymus ir kitą reikalingą medžiagą;
6.10. rengia ir koordinuoja Bibliotekos bei jos struktūrinių teritorinių padalinių renginių planą, renka ir sistemina informaciją apie planuojamus renginius;
6.11. pagal kompetenciją teikia Skaitytojų skyriaus vedėjui pasiūlymus dėl Bibliotekos interneto svetainės turinio ir struktūros tobulinimo;
6.12. Skaitytojų skyriaus vedėjo pavedimu rengia, tvarko ir skleidžia informaciją apie Bibliotekos veiklą socialiniuose tinkluose ir kitais komunikacijos kanalais, prisideda prie Bibliotekos įvaizdžio formavimo;
6.13. Bibliotekos direktoriaus pavedimu dalyvauja bibliotekos fondo perdavimo ir patikrinimo procedūrose, komisijų, darbo grupių veikloje ir pagal kompetenciją vykdo su tuo susijusias užduotis;
6.14. tobulina profesinę kvalifikaciją, dalyvauja mokymuose, seminaruose, konferencijose ir kituose su profesine veikla susijusiuose renginiuose;
6.15. nustatyta tvarka pavaduoja Skaitytojų skyriaus vedėją ar kitą skyriaus darbuotoją jo atostogų, laikinojo nedarbingumo ar kitais nebuvimo darbe atvejais, vykdydamas jam pagal kompetenciją priskirtas funkcijas;
6.16. vykdo kitus Skaitytojų skyriaus vedėjo ir Bibliotekos direktoriaus pavedimus, susijusius su pareigybės funkcijomis.



IV SKYRIUS. 
ATSAKOMYBĖ

7. Renginių organizatorius atsako:
7.1. už tinkamą, kokybišką ir savalaikį pavestų funkcijų atlikimą, organizuojamų renginių, parodų, edukacinių ir kitų veiklų parengimą bei įgyvendinimą;
7.2. už rengiamos ir teikiamos informacijos apie Bibliotekos renginius, parodas, projektus ir kitas veiklas teisingumą bei pateikimą laiku;
7.3. už autorių teisių, gretutinių teisių, asmens atvaizdo naudojimo ir kitų teisės aktuose nustatytų reikalavimų laikymąsi vykdant pareigybės funkcijas;
7.4. už asmens duomenų tvarkymo, apsaugos ir konfidencialumo reikalavimų laikymąsi vykdant pavestas funkcijas;
7.5. už darbuotojų saugos ir sveikatos, priešgaisrinės saugos bei kitų saugos reikalavimų laikymąsi;
7.6. už Bibliotekos vidaus teisės aktų, darbo tvarkos ir profesinės etikos reikalavimų laikymąsi;
7.7. už jam perduoto Bibliotekos turto, įrangos ir kitų materialinių vertybių tinkamą naudojimą ir saugojimą.



Su pareigybės aprašymu susipažinau
_______________________________________________________
(Renginių organizatorius, vardas, pavardė, parašas, data)

